Eftersøgningen af verdens største privatbyggede ubåd 'Nautilus' er indstillet. Ubåden er set på vej mod land i Køge Bugt.

Det fortæller presserådgiver ved Værnsfælles Forsvarskommando Christer Haven.

- Vi har været i radiokontakt, og alle har det godt.

Der skulle være to personer ombord på ubåden. Den danske opfinder, der har bygget den, og en svensk journalist. Både og helikoptere har ledt med lys og lygte efter ubåden siden klokken 02.30 i nat.

Læs også : Forsvaret intensiverer eftersøgning af ubåd: Der er altid håb

Nu har Forsvaret været i kontakt med opfinderen, der over en dårlig radioforbindelse har fortalt, at årsagen til den lange sejllads og manglende kontakt skulle være "tekniske vanskeligheder".

- Vi er superglade for, at de er blevet fundet i god behold, og vi er meget taknemmelige over den hjælp, vi har fået til eftersøgningen, siger Christer Haven.

Her til morgen har civile skibe assisteret Søværnet, der også har bedt om hjælp hos vore svenske naboer.

'Nautilus' blev set sejle ud af Københavns Havn i går klokken 20.30, men den svenske journalists kæreste blev bekymret, da ubåden ikke var vendt tilbage til kajpladsen ved Refshaleøen i nat, og alarmerede Forsvaret klokken 02.30.

Opdateret: Navnet på den danske opfinder og ubådsejer har tidligere optrådt i denne artikel, men det er blevet fjernet, da manden er blevet sigtet for drab.

Fakta om Nautilus